作者:蘭楚芳
標題:雙調・折桂令相思
內容:可憐人病裡殘春，花又紛紛，雨又紛紛。羅帕啼痕，淚又新新，恨又新新。寶髻松風殘楚雲，玉肌消香褪湘裙。人又昏昏，天又昏昏，燈又昏昏，月又昏昏。被東風老盡天台，雨過園林，霧鎖樓臺。兩葉愁眉，兩行愁淚，兩地愁懷。劉郎去也來也那不來，桃花謝也開時節還開。早是難睚，恨殺無情，杜宇聲哀。